Sedekiya mukalenge wa Yuda; buntomboji buende (18-20)
24 Mu matuku a Yehoyakima, Nebukadenesâ+ mukalenge wa Babilona wakalua bua kumuluisha, ne Yehoyakima wakalua muena mudimu wende bidimu bisatu. Kadi wakamukudimukila, kumutombokelaye.2 Pashishe Yehowa wakabanga kumutumina bisumbu bia benzavi bia bena Kasada,+ bena Sulia, bena Moaba, ne bena Amona. Uvua anu ubatuma kudi Yuda bua kumubutula, bilondeshile dîyi dia Yehowa+ divuaye muakule ku butuangaji bua bena mudimu bende baprofete.3 Bualu ebu buvua bushuwa bufikile bena Yuda ku dîyi dia Yehowa, bua kubumbusha ku mêsu kuende+ bua mpekatu yonso ivua Manashe muenze,+4 ne kabidi bua mashi a bantu bavua kabayi ne bualu avuaye muele panshi,+ bualu uvua muwuje Yelushalema ne mashi a bantu bavua kabayi ne bualu ne Yehowa kavua musue kufua luse to.+5 Bua malu adi mashale a ku malu a Yehoyakima, malu onso avuaye muenze, ki mmafunda mu mukanda wa malu a bikondo bia bakalenge ba Yuda anyi?+6 Pashishe Yehoyakima wakalala bua kuikisha ne bankambua bende;+ ne muanende Yehoyakina wakalua mukalenge pa muaba wende.7 Mukalenge wa Ejipitu kakateta kabidi musangu nansha umue bua kupatuka mu buloba buende to, bualu mukalenge wa Babilona uvua muangate bintu bionso bia mukalenge wa Ejipitu,+ kumbukila ku Kasulu ka tshilonda nkoka* ka mu Ejipitu+ too ne ku Musulu wa Pelata.+8 Yehoyakina+ uvua ne bidimu 18 pavuaye mulue mukalenge, ne wakakokesha ngondo isatu mu Yelushalema.+ Dîna dia mamuende divua Nehusheta muana wa Elenatana wa mu Yelushalema.9 Wakatungunuka ne kuenza malu mabi ku mêsu kua Yehowa, bilondeshile bionso bivua tatuende muenze.10 Tshikondo atshi bena mudimu ba Nebukadenesâ mukalenge wa Babilona bakabanda bua kuluisha tshimenga tshia Yelushalema, ne bakatshijingila.+11 Nebukadenesâ mukalenge wa Babilona wakalua ku tshimenga pavua bena mudimu bende batshitshintshimike.12 Yehoyakina mukalenge wa Yuda wakapatuka kuyaye kudifila kudi mukalenge wa Babilona,+ pamue ne mamuende, bena mudimu bende, bakokeshi ba mu bukalenge buende, ne bena mudimu ba mu lubanza luende;+ ne mukalenge wa Babilona wakamukuata mu tshidimu tshia muanda mukulu tshia bukokeshi buende.+13 Pashishe wakangata bintu bionso bia mushinga bia mu nzubu wa Yehowa ne bintu bia mushinga bia mu nzubu* wa mukalenge kuntu aku.+ Wakakosolola bintu bionso bia or bivua Solomo mukalenge wa Isalele muenze mu ntempelo wa Yehowa tutupa tutupa,+ anu mukavua Yehowa muambe.14 Wakakuata Yelushalema mujima, bakokeshi bonso,+ bilobo bia mvita bionso, nsenda yonso ne nsenda wa biamu* yonso kuyaye nabu,+ mmumue ne: wakakuata bantu binunu 10 kuyaye nabu. Kakuvua muntu uvua mushale pa kumbusha bapele menemene ba mu buloba.+15 Nunku wakakuata Yehoyakina+ kuyaye nende mu Babilona;+ wakaya kabidi ne mamuende wa mukalenge, bakaji ba mukalenge, bena mudimu ba mu lubanza luende, ne bantu banene ba mu buloba, wakabakuata mu Yelushalema kuyaye nabu ku Babilona.16 Mukalenge wa Babilona wakakuata kabidi bena mvita bonso, bantu 7 000, pamue ne bansenda tshinunu ne bansenda ba biamu,* buonso buabu bikale bilobo ne balongesha mvita, kuyaye nabu ku Babilona.17 Mukalenge wa Babilona wakateka Matanaya, tatuende mukuabu wa Yehoyakina+ mukalenge pa muaba wende, kushintululaye dîna diende kuluadi Sedekiya.+18 Sedekiya uvua ne bidimu 21 pavuaye mulue mukalenge, ne wakakokesha bidimu 11 mu Yelushalema. Dîna dia mamuende divua Hamutala+ muana wa Yelemiya wa ku Libina.19 Wakatungunuka ne kuenza malu mabi ku mêsu kua Yehowa, bilondeshile bionso bivua Yehoyakima muenze.+20 Bivua bua tshiji tshia Yehowa ke pavua malu onso aa menzeke mu Yelushalema ne mu Yuda, too ne pavuaye mubumbushe ku mêsu kuende.+ Pashishe Sedekiya wakatombokela mukalenge wa Babilona.+
lua_Latn lua_Latn